text: 76-årig mand i Esbjerg dræbt med stump vold
  07 september 2018 kl. 15.04
  Syd- og Sønderjyllands Politi oplyser nu, at det mistænkelige forhold i Esbjerg drejer sig om drabet af en 76-årig mand.
  
  Siden klokken 15.18 torsdag eftermiddag har politiet på højtryk efterforsket omstændighederne ved fundet af en død person i et boligområde på Tinghøjs Allé i Esbjerg.
  Det var en bekendt af den 76-årig mand, der fandt manden død, og en obduktion har nu fredag vist, at manden er død af skader efter stump vold flere steder på kroppen, oplyser Syd- og Sønderjyllands Politi i en pressemeddelelse.
  Lejligheden er fortsat afspærret i forbindelse med politiets tekniske undersøgelser på stedet.
  Den 76-årige menes sidst at være set i live onsdag den 5. september ved middagstid i selskab med en mand, politiet ikke kender identiteten på.
  Manden beskrives som:
  
  55-60 år
  
  
  Ca. 175 cm høj og kraftig af bygning
  
  
  Kort hår
  
  
  Talte med københavnsk/sjællandsk dialekt
  
  
  Iført en lys jakke
  
  Syd- og Sønderjyllands Politi vil meget gerne have kontakt til manden, da han muligvis er den sidste, man med sikkerhed ved, har set den 76-årige i live.
  Politiet har været i gang med afhøringer i området og arbejder videre med flere mulige spor i sagen. Af hensyn til det arbejde, vil politiet i øjeblikket ikke oplyse yderligere i sagen.
  